LV Eiropas Savienības Oficiālais Vēstnesis C 104/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 104/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“AGLIO BIANCO POLESANO”

EK Nr.: IT-ACVN-0005-0566-08.11.2006.

AĢIN ( ) ACVN (X)

1. Nosaukums:

“Aglio Bianco Polesano”

2. Dalībvalsts vai Trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

“Aglio Bianco Polesano” ķiplokus pārdod sausus. Šie ķiploki izaudzēti no vietējo ekotipu pārstāvjiem, kā arī no “Avorio” šķirnes, kas selekcionēta no šo pašu ekotipu īpatņiem.

Šis ķiploks ir augs ar regulāras formas ieapaļu sīpolu, kas pamatnes daļā ir nedaudz saplacināts, tā ārējās zvīņlapas ir spilgti baltas. Ķiploka galvu–sīpolu veido vairākas dažāda izmēra cieši blakus esošas daiviņas jeb sīpoliņi ar raksturīgu izliekumu to ārējā daļā. Ķiploka galvu veidojošajiem sīpoliņiem jābūt tādiem, kas cieši piekļāvušies cits citam. Sīpoliņus apņem plēvaini apvalki jeb zvīņas, sīpoliņu ieliektajai pusei jābūt dažāda košuma rozā krāsā, bet izliektajai pusei – baltā krāsā.

Kad “Aglio Bianco Polesano” ir nožuvuši uzglabāšanai, tajos ir vismaz 35 % sausnas un vismaz 20 % ogļhidrātu. Turklāt svaigos ķiploku sīpolos ir ēteriskās eļļas uz sēra bāzes, kuru sastāvā ietilpst gaistošie sēru saturošie savienojumi, kas izraisa šo ķiploku raksturīgo spēcīgo smaržu.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Īpašie ražošanas posmi, kas jāveic noteiktajā ģeogrāfiskajā apgabalā, ir šādi: sēklas materiāla ražošana, ķiploku audzēšana, susināšana un darbības, izmantojot tradicionālos apstrādes paņēmienus.

Tā kā ķiplokus pavairo veģetatīvi, ķiploku audzēšanas tehnoloģijai ir raksturīgi, ka par sēklas materiālu izmanto vairsīpoliņus. Ražotāji manuāli atlasa “sēklai” vajadzīgo produkta daudzumu.

Audzēšanas cikls ilgst vienu gadu, un sēklu izsēj rudenī/ziemā – laikā no 1. oktobra līdz 31. decembrim.

Dabiskā nožūšana, kas notiek uz lauka un/vai saimniecībā, ir neaizstājama gan produkta raksturīgo īpašību saglabāšanai, gan arī tā turpmākai apstrādei.

Pareizās mitruma pakāpes noteikšanai ir svarīga nozīme turpmākajām tradicionālajām darbībām, ko veic ar rokām: ķiplokus saver virtenēs (tā sauktajās “resta”), lielās virtenēs, sakārto ķekaros un sasien kūļos; lai to paveiktu, svarīga nozīme ir pieredzei un no iepriekšējām paaudzēm pārmantotajai prasmei.

“Aglio Bianco Polesano” jālaiž tirdzniecībā no 30. jūlija līdz nākamā gada 31. maijam.

3.6. Īpaši noteikumi griešanai, rīvēšanai, iepakošanai u. c.:

“Aglio Bianco Polesano” var pārdot:

VIRTENĒS : pa 8 līdz 22 sīpoliem un 0,5 līdz 1,2 kg kopsvarā, LIELĀS VIRTENĒS : pa 30 līdz 40 sīpoliem un 2 līdz 4 kg kopsvarā, ĶEKAROS : pa 20 līdz 40 sīpoliem un 1 līdz 4 kg kopsvarā, KŪĻOS : pa 70 līdz 120 sīpoliem un 5 līdz 10 kg kopsvarā, IESAIŅOJUMOS : sīpoli dažādā skaitā, kuri kopā sver no 50 g līdz 1 000 g, MAISOS : sīpoli dažādā skaitā, kuri kopā sver no 1 līdz 20 kg.

Kūļus, ķekarus, lielās pīnes un pīnes ievieto baltā tīklā un aizzīmogo ar baltu līmlenti, uz kuras norādīts nosaukuma logotips; un pēc tam tos var iesaiņot koka, plastmasas, kartona vai cita piemērota materiāla iepakojumā.

Ķiplokus maisu un maisiņu iesaiņojumā ievieto baltā tīklā, to aizzīmogo un norāda nosaukuma logotipu. Arī maisos un maisiņos iesaiņotos ķiplokus var iepakot koka, plastmasas, kartona vai cita piemērota materiāla iepakojumā.

Iesaiņošanu maisos un iesaiņojumos var veikt arī ārpus ražošanas apgabala, ja vien pārvadāšana un pārlieka pārcilāšana nav par iemeslu ķiploku galvu izjukšanai un kutikulu saplaisāšanai, tādējādi paverot ceļu pelējuma attīstībai un līdz ar to izraisot produkta bojāšanos.

3.7. Īpaši noteikumi marķēšanai:

Katra veida iesaiņojumam jāpievieno etiķete, norādot uz tās nosaukumu, ražotāja vārdu un uzvārdu vai nosaukumu un attiecīgo logotipu ACVN produkta identificēšanai.

Uz katra iesaiņojuma ar salasāmiem un neizdzēšamiem burtiem, kam turklāt jābūt uz vienas un tās pašas iepakojuma puses, jānorāda ziņas iesaiņotāja vai nosūtītāja identificēšanai, produkta veids un izcelsme, komerciālās īpašības un cita noderīga informācija. Uz iesaiņojuma jānorāda arī nosaukums “Aglio Bianco Polesano”, kā arī aizsargātās cilmes vietas nosaukums vai saīsinājums ACVN ar burtiem, kas lielāki par burtiem jebkurā citā lietotā norādē.

Attiecīgais logotips pēc formas ir ovāls, un tajā iekļauts “Polesine” ģeogrāfiskā apgabala plāns stilizēta kartogrāfiskā attēlojuma veidā zaļā krāsā uz gaišzilas pamatnes. Plānā gaišzilā krāsā skaidri iezīmētas Polesine dabiskās robežas: upes Adidže un Po. Plānam pāri norādīts uzraksts “DOP” [“ACVN”], kas atgādina Itālijas valsts karogu (“D” zaļā krāsā, “P” sarkanā krāsā un “O” baltā krāsā, atveidojot ķiploka formu). Ovālam visapkārt ir uzraksts “Aglio Bianco Polesano – Denominazione D'Origine Protetta” ar gaišzilas krāsas burtiem garnitūrā Trebuchet MS Bold Italic un Italic (trekniem burtiem kursīvā un kursīvā). Logotipa forma un krāsa var būt dažāda: melnbalta un pelēkas krāsas toņos. Logotipa izmērs atkarīgs no izmantotā iesaiņojuma veida.

4. Precīza ģeogrāfiskā apgabala definīcija:

“Aglio Bianco Polesano” ražošanas apgabalā ietilpst šādu pašvaldību teritorijas Rovigo provincē: Adria, Arquà Polesine, Bosaro, Canaro, Canda, Castelguglielmo, Ceregnano, Costa di Rovigo, Crespino, Fiesso Umbertiano, Frassinelle Polesine, Fratta Polesine, Gavello, Guarda Veneta, Lendinara, Lusia, Occhiobello, Papozze, Pettorazza Grimani, Pincara, Polesella, Pontecchio Polesine, Rovigo, San Bellino, San Martino di Venezze, Villadose, Villamarzana, Villanova del Ghebbo un Villanova Marchesana.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Vides faktori

Galvenie faktori, kas nosaka un ietekmē “Aglio Bianco Polesano” audzēšanu šajā teritorijā, ir augsnes īpatnības un mērenais klimats. Polesine teritoriju šķērso divas lielas Itālijas upes – Po un Adidže –, kas bieži vien appludināja līdzenumu pirms krastu nostiprinājumu ierīkošanas šo upju tecējuma regulēšanai. Šīm teritorijām raksturīgie augsnes un klimatiskie apstākļi veidojušies appludinājumu rezultātā, gadsimtu gaitā vairākkārtēji pārplūstot Po un Adidžei, kuras ierobežo ražošanas apgabalu no dienvidiem un ziemeļiem: Po nodrošinājusi īpaši dūņu sanesumus ar procentuāli lielu māla daudzumu, turpretim Adidže sanesusi galvenokārt smiltis un kramzemi.

Minētās upes tādējādi veidojušas vidēji vieglas māla/dūņu augsnes, kas ir labi drenētas, porainas un auglīgas un piešķir “Aglio Bianco Polesano” tam raksturīgās īpatnības. Turklāt šīs augsnes izceļas ar palielinātu kustīgā fosfora un apmaiņas kālija daudzumu, augstu kalcija un magnija saturu.

Apgabala mērenais un sausais klimats veicina gan produkta nožūšanu, gan arī atvieglo tā saiņošanu pēc tradicionālajiem paņēmieniem.

Cilvēkfaktori

Vides faktorus papildina šādi cilvēkfaktori:

— gadu gaitā un no paaudzes paaudzē pilnveidotās spējas ar rokām atlasīt labākās ķiploku “galvas” sēklas materiāla iegūšanai;

— īpašās ar rokām veiktās darbības ķiploku sapīšanai pīnēs un lielajās pīnēs, sakārtošanai ķekaros un sasiešanai kūļos nodrošina šīs kultūras ciešo saikni ar šo teritoriju, tās tradīcijām un vēsturi.

5.2. Produkta specifika:

“Aglio Bianco Polesano” galvenās īpatnības ir tā koši baltā krāsa, sīpola forma, kā arī raksturīgais augstais sausnas saturs, kas labvēlīgi ietekmē produkta saglabājamību. “Aglio Bianco Polesano” ķiplokiem piemītošais aromātiskums, ko rada īpašais, gaistošo sēra savienojumu veidotais aromātisko vielu sastāvs, atšķir tos no ķiplokiem, kas izaudzēti citos ražošanas apgabalos; organoleptiskā analīze liecina, ka šo ķiploku aromāts nav tik pikants un ir paliekošāks, nekā tas raksturīgs citu šķirņu ķiplokiem, kas audzēti citos apgabalos, un šo īpašību ļoti iecienījuši patērētāji. “Aglio Bianco Polesano” ķiploki īpaši izceļas ar to, ka tajos ir daudz sēra savienojumu, bet to sevišķumu vēl pastiprina aromātiskās vielas, kuras pieder pie citām ķīmisko savienojumu grupām (aldehīdiem), piešķirot ķiplokiem patīkamas garšas nianses (svaigi noplūkta zāle, maiga augļu piegarša), un kuru daudzums uzglabāšanas laikā palielinās un nosaka šo ķiploku mazāk pikanto un ilgāk paliekošo aromātu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Minerālvielām bagātās, labi drenētās, porainās un auglīgās māla–dūņu augsnes ar augsto kālija saturu ļauj izaudzēt ķiplokus ar cieši sakļautām un stingrām daiviņām, kam raksturīgs paaugstināts sausnas saturs, kurš palielina produkta uzglabājamību.

Lielais apmaiņas kālija un kustīgā fosfora daudzums nosaka arī “Aglio Bianco Polesano” tipisko koši balto krāsu.

Taču arī šo ķiploku sevišķais aromātiskums veidojies stiprā vides faktoru ietekmē, jo to sastāvā ietilpstošās aromātiskās vielas ir biosintēzē iesaistīto fermentu darbības rezultāts, kuru aktivitātes pakāpe atkarīga no auga fizioloģiskā stāvokļa, augsnes un klimatiskajiem apstākļiem un tipisko uzglabāšanas un apstrādes procesu ievērošanas.

Atsauce uz specifikācijas publikāciju:

Valdība ir uzsākusi valsts iebildumu procedūru, aizsargātā cilmes vietas nosaukuma “Aglio Bianco Polesano” atzīšanas pieteikumu 2005. gada 10. novembrī publicējot Gazzetta Ufficiale della Repubblica Italiana (Itālijas Republikas oficiālais vēstnesis) 262. numurā.

Ražošanas specifikācijas konsolidētais teksts ir pieejams

— šādā tīmekļa vietnē www.politicheagricole.it/DocumentiPubblicazioni/Search_Documenti_Elenco.htm?txtTipoDocumento= Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti% 20Dop,%20Igp%20e%20Stg vai

— tieši atverot ministrijas tīmekļa vietnes mājas lapu (www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē), un visbeidzot uz “Disciplinari di Produzione all'esame dell'UE (Reg CE 510/2006)”.

(1) OV L 93, 31.3.2006., 12. lpp.